2 Korinto Bi 11 | Baiblo ɔ Ngɛ Intanɛti ɔ Nɔ | New World Translation\n2 Korinto Bi 11:1-33\nPaulo kɛ bɔfohi nɛ a hi pe kulaa a (1-15)\nAmanehluhi nɛ bɔfo Paulo kɛ kpe (16-33)\n11 I ná nɛ nyɛ ná ye he tsui ngɛ níhi a he nɛ i susuu we kpakpa ko ɔ he. Se ngɛ anɔkuale mi ɔ, nyɛ ngɛ ye he tsui náe! 2 Ejakaa i kɛ Mawu hunga jemi* lɛ ngɛ nyɛ he hunga jee, ejakaa imi nitsɛ i bi nyɛ si kɛ ha huno kake konɛ ma ngɔ nyɛ kɛ ha Kristo ɔ kaa yo nɛ e li nyumu nɛ e he tsɔ. 3 Se i ngɛ gbeye yee kaa ngɛ blɔ ko nɔ ɔ, kaa bɔ nɛ sinɔ ɔ gu ga blɔ nɔ kɛ sisi Hawa a, a ma puɛ nyɛ hu nyɛ juɛmi ngɛ tsui nɛ mi tsɔ kɛ he tsɔmi nɛ sa Kristo ɔ he. 4 Ejakaa kaa bɔ nɛ e ji ɔ, ke nɔ ko ba nyɛ ngɔ nɛ e ba fiɛɛ Yesu kpa ko ngɛ nɔ nɛ wa fiɛɛ e he sane ɔ se, aloo nyɛ nine su mumi kpa ko nɔ ngɛ nɔ́ nɛ nyɛ nine su nɔ momo ɔ se, aloo nyɛ nine su sane kpakpa kpa ko nɔ ngɛ nɔ́ nɛ nyɛ pɛtɛ he ɔ se ɔ, nyɛ náa e he tsui oya nɔuu. 5 Ejakaa i susu kaa i bɛ si pi nyɛ bɔfo ɔmɛ nɛ a hi pe kulaa a ngɛ nɔ́ kake ngmelu po mi. 6 Se ke i li munyu tumi po ɔ, ngɛ anɔkuale mi ɔ, pi ngɛ ní lemi mi; niinɛ wa ha nɛ lɔ ɔ pee heii kɛ ha nyɛ ngɛ blɔ fɛɛ blɔ nɔ ngɛ nɔ́ fɛɛ nɔ́ mi hulɔ. 7 Aloo i pee yayami kaa i ba ye he si konɛ a wo nyɛ nɔ, akɛnɛ i kɛ bua jɔmi jaje Mawu he sane kpakpa a kɛ ha nyɛ nɛ i he we nyɛ nɔ́ ko ɔ he je lo? 8 I ha nɛ níhi bɔ* asafo kpahi kɛ gu a níhi* nɛ i ngɔ konɛ ma kɛ sɔmɔ nyɛ ɔ nɔ. 9 Se kɛ̃ ɔ, benɛ i ngɛ nyɛ ngɔ nɛ e fĩ mi ɔ, i pee we tlomi ngɛ nɔ ko nɔ, ejakaa nyɛmimɛ ɔmɛ nɛ a je Makedonia kɛ ba a ba ha mi ye hiami níhi babauu. Ee, ngɛ blɔ fɛɛ blɔ nɔ ɔ, i ha we nɛ ma ba pee tlomi kɛ ha nyɛ, nɛ ma ya nɔ nɛ ma pee jã. 10 Be abɔ nɛ Kristo he anɔkuale ɔ ngɛ ye mi nɛ ɔ, i be kpae fĩami ngɛ Akaya kpokpa amɛ a mi. 11 Ngɛ mɛni yi mi tomi he je? Anɛ akɛnɛ i sume nyɛ he je lo? Mawu le kaa i suɔ nyɛ. 12 Se nɔ́ nɛ i ngɛ pee ɔ, ma ya nɔ nɛ ma pee, konɛ ma kɛ fia nya jemi nɛ nihi nɛ a ngɛ nɔ́* ko hlae nɛ a da nɔ kɛ tsɔɔ kaa a kɛ wɔ sɔ ngɛ níhi* nɛ a fĩaa ngɛ he ɔ kɛ haa a ngɔ fɔ he. 13 Ejakaa jamɛ a nyumu ɔmɛ ji lakpa bɔfohi, ní tsuli nɛ a sisiɔ nɔ, nɛ a tsakeɔ a he kɛ peeɔ kaa Kristo bɔfohi. 14 Nɛ enɛ ɔ be nyakpɛ, ejakaa Satan nitsɛ yaa nɔ nɛ e tsakeɔ e he kɛ peeɔ kaa la bɔfo. 15 Enɛ ɔ he ɔ, ke e sɔmɔli ɔmɛ hu yaa nɔ nɛ a tsakeɔ mɛ nitsɛmɛ a he kɛ peeɔ kaa a ji dami he sɔmɔli ɔ, pi nɔ́ ko nɛ ngɛ nyakpɛ. Se a nyagbe ɔ maa pee kaa bɔ nɛ a ní tsumi ɔmɛ ngɛ ɔ. 16 I ngɛ dee ekohu ke: Nɔ ko nɛ e ko de ke i susuu we níhi a he. Se ke jã a po ɔ, nyɛɛ bu mi kaa i ji nɔ nɛ e susuu we níhi a he, konɛ imi hu ma fĩa bɔɔ. 17 Nɔ́ nɛ i ngɛ dee amlɔ nɛ ɔ, i ngɛ dee kaa nɔ nɛ e he e he ye nɛ e ngɛ fĩae, se pi Nyɔmtsɛ ɔ nɔ hyɛmi nɔ́ ɔ se nɛ i ngɛ nyɛɛe, mohu ɔ, kaa nɔ nɛ e susuu we níhi a he. 18 Akɛnɛ nihi fuu ngɛ fĩae ngɛ he lo nya* he je ɔ, imi hu ma fĩa. 19 Akɛnɛ nyɛ “susuɔ níhi a he” wawɛɛ he je ɔ, nyɛɛ kɛ bua jɔmi náa nihi nɛ a susuu we níhi a he ɔmɛ a he tsui. 20 Ngɛ anɔkuale mi ɔ, nyɛ náa nɔ fɛɛ nɔ nɛ e ngɔɔ nyɛ nyɔguɛ, nɔ fɛɛ nɔ nɛ e miɔ nyɛ weto níhi, nɔ fɛɛ nɔ nɛ e kpɔ̃ɔ níhi nɛ nyɛ ngɛ ɔ ngɛ nyɛ dɛ, nɔ fɛɛ nɔ nɛ e woɔ e he nɔ ngɛ nyɛ nɔ, kɛ nɔ fɛɛ nɔ nɛ e gbaa nyɛ hɛ mi ma a he tsui. 21 I ngɛ enɛ ɔ dee kɛ pue wa hɛ mi si, akɛnɛ e maa pee kaa nɔ́ nɛ wa pee wa ní ngɛ gbɔjɔmi mi ɔ he je. Se ke ni kpahi pee kã a—i ngɛ munyu tue kaa nɔ nɛ e susuu we níhi a he—imi hu i peeɔ kã. 22 Anɛ Hebri bi ji mɛ lo? Imi hu eko ji mi. Anɛ Israel bi ji mɛ lo? Imi hu eko ji mi. Anɛ Abraham nina* ji mɛ lo? Imi hu eko ji mi. 23 Anɛ Kristo sɔmɔli ji mɛ lo? I ngɛ heto hae kaa godotsɛ, imi hu i ji eko ngɛ blɔ nɛ pe kulaa nɔ: I tsu ní tsumihi fuu, a wo mi tsu kpitikpiti si abɔ, a kongo mi si abɔ nɛ́ i be nyɛe ma kane, nɛ i ya gbenɔ muɔ nya nɛ i ba si abɔ. 24 Yuda bi ɔmɛ fiaa mi kpa si enuɔ, nɛ ngɛ eko fɛɛ eko mi ɔ, e piɛ kake nɛ e maa pee 40, 25 a fiaa mi tso si etɛ, a fiaa mi tɛ si kake, i kɛ mele butu si etɛ, i ye nyɔ kɛ pia ngɛ wo mi; 26 ngɛ blɔ hiami kpitikpiti mi, ngɛ pahi a nɔ oslaahi a mi, ngɛ juli a dɛ mi oslaahi a mi, ngɛ imi nitsɛ ye we bi a dɛ mi oslaahi a mi, ngɛ je mahi a dɛ mi oslaahi a mi, ngɛ mahi a mi oslaahi a mi, ngɛ nga nɔ oslaahi a mi, ngɛ wo nɔ oslaahi a mi, ngɛ nyɛmimɛ lakpatsɛmɛ a kpɛti oslaahi a mi, 27 ngɛ dengme kɛ pɔtɔtɔɛ mi, ngɛ nyɔ fɔmi kpitikpiti mi, ngɛ hwɔ kɛ kuma mi, ngɛ hwɔ hami kpitikpiti mi, ngɛ fĩɛ kɛ he gu hɛɛmi mi. 28 Ngɛ kpo nɔ blɔ ní nɛ ɔmɛ tsuo a se ɔ, nɔ́ kpa ko hu ngɛ nɛ e tuaa mi daa ligbi:* yeyeeye nɛ i peeɔ ngɛ asafo ɔmɛ tsuo a he ɔ. 29 Mɛnɔ gbɔjɔ, nɛ imi lɛɛ i gbɔjɔɔ we, mɛnɔ lɛ e nane tɔ̃tɔ̃, nɛ imi lɛɛ ye mi mi fu we? 30 Ke e sa nɛ ma fĩa a, ma fĩa ngɛ níhi nɛ haa nɛ ye gbɔjɔmi ɔ jeɔ kpo ɔmɛ a he. 31 Mawu nɛ ji Nyɔmtsɛ Yesu Tsɛ ɔ, Nɔ nɛ e sa kaa a je e yi kɛ ya neneene ɔ le kaa pi lakpa nɛ i ngɛ yee. 32 Ngɛ Damasko ɔ, amlaalo ɔ nɛ e ngɛ Matsɛ Areta sisi ɔ ngɛ Damasko bi ɔmɛ a ma ngua a he bue konɛ e nu mi, 33 se a ngɔ mi kɛ wo kusii* mi nɛ a kɛ mi kple si kɛ gu gbogbo nɛ bɔle ma a he ɔ saflɛ ɔ mi, nɛ i tu fo kɛ je e dɛ.\n^ Hela, “Mawu kã a.”\n^ Hela, “I ju.”\n^ Aloo “yemi kɛ buami.”\n^ Aloo “nya jemi.”\n^ Aloo “ní tsumihi.”\n^ Nɛ tsɔɔ kaa ngɛ adesahi a níhi a he.\n^ Hela, “wu.”\n^ Aloo “nɔ nyɛmi kpa ko hu ngɛ nɛ baa ye nɔ daa ligbi.”\n^ Aloo “ketemi kɛtɛ.”\n2 Korinto Bi 11